Előterjesztés Kisbér Város Önkormányzatának Képviselő-testülete 2024. április 11-ei ülésére

**Tisztelt Képviselő-testület!**

**Kisbér Város Önkormányzata** (*székhely: 2870 Kisbér, Széchenyi u. 2.,*), a Magyarország 2024. évi központi költségvetéséről szóló 2023. évi LV. törvény 3. mellékletének 28.) pontjában Kisbér Város városközpontja megújításának támogatására 1.576.900.000 Ft vissza nem térítendő támogatásban részesül.

A támogatásból a Kisbér Város városközpontja megújítását folytató építési beruházást kívánunk megvalósítani.

A 2023. november 8-án hatályba lépett, az állami építési beruházások rendjéről szóló 2023. évi LXIX. törvény (továbbiakban: Beruházási törvény) 5. § (1) bekezdése alapján állami építési beruházásnak minősül minden olyan építési beruházás, amelynek előkészítéséhez és megvalósításához felhasznált központi költségvetési forrás mértéke a beruházás becsült értékének ötven százalékát meghaladja.

A Beruházási törvény 16. § (1) bekezdése alapján az állami építési beruházás építtetőjét a miniszter a projektalapító dokumentumhoz csatolt nyilatkozatában jelöli ki. Ha a miniszter építtetőt nem jelölt ki, akkor az építtető a minisztérium.

A Beruházási törvény 16. § (5) bekezdése lehetőséget biztosít arra, hogy az önkormányzat, mint kedvezményezett részére kiállított támogatói okirat hatálybalépését követő 8 napon belül megtett írásbeli megkeresésére a minisztérium a kézhezvételtől számított 15 napon belül nyilatkozik arról, hogy az adott állami építési beruházás építtetőjeként el kíván-e járni.

Mivel a jelenlegi költségvetési törvényben megállapított támogatást megelőzően Kisbér Város Önkormányzata

* 1004/2019. (I.18.) Korm. határozatban foglalt döntésen alapuló, BMÖGF/290-1/2019. iktatószámú Támogatói okirat alapján 1.025.000.000 Ft vissza nem térítendő központi költségvetési támogatásban részesült a **Városközpont revitalizáció**céljára
* 1914/2021. (XII.15.) Korm. határozatban foglalt döntésen alapuló, BMÖGF/200- 1/2022. iktatószámú Támogatói okirat alapján 1.270.000.000 Ft támogatásban részesült **Kisbér Város Önkormányzata városközpont megújítással kapcsolatos feladatainak** támogatása céljára, továbbá
* Magyarország 2022. évi központi költségvetéséről szóló 2021. évi XC. törvény 3. melléklete és a BMÖGF/586-1/2022. iktatószámú Támogatói okirat alapján 800.000.000 Ft támogatásban részesült a **Kisbér Város városközpontja megújításának támogatása** céljára,

amelyekből a több projektet is megvalósítottunk, és ezek folytatásaként tervezzük a Magyarország 2024. évi központi költségvetéséről szóló 2023. évi LV. törvény 3. mellékletének 28.) pontjában Kisbér Város városközpontja megújításának támogatására biztosított forrásból a ***„Lovarda épületegyüttes ún. déli épületének külső, belső felújítása, átalakítása, belső udvar és külső környezet*** felújítását megvalósítani.

Ezekre tekintettel javaslom, hogy a Beruházási törvény 16. § (5) bekezdése alapján kérelmezzük az Építési és Közlekedési Minisztériumtól, hogy a Magyarország 2024. évi központi költségvetéséről szóló 2023. évi LV. törvény 3. mellékletének 28.) pontjában Kisbér Város városközpontja megújításának támogatása keretében megvalósuló építési beruházások tekintetében állami építési beruházás építtetőjeként ne kívánjon eljárni, építtetőként Kisbér Város Önkormányzatát jelölje ki.

Kisbér, 2024. április 8..

Sinkovicz Zoltán polgármester

Határozati javaslat:

Kisbér Város Önkormányzatának Képviselő-testülete

a Beruházási törvény 16. § (5) bekezdése alapján kérelmezi az Építési és Közlekedési Minisztériumtól, hogy a Magyarország 2024. évi központi költségvetéséről szóló 2023. évi LV. törvény 3. mellékletének 28.) pontjában Kisbér Város városközpontja megújításának támogatása keretében megvalósuló építési beruházások tekintetében az állami építési beruházás építtetőjének Kisbér Város Önkormányzatát jelölje ki..

Határidő: **azonnal**

Felelős: **Sinkovicz Zoltán** polgármester